《夜饮留李圣咨法曹走笔》
宋代·刘弇

君不见东皋酒狂能放怀，醉乡著家身去来。又不见昔时西晋把螯客，只手敌以黄金罍。

流年惊鸿瞥眼过，为君特地柴门开。鹅雏转黄吹瓮醅，紫蒲白薤杂芋魁。

始知有神王欢伯，解卷霢霂苏愁荄。玉绳挂阁爽气回，乌树不惊萤点苔。

热耳未厌鸡声催，玉山好约斜河颓。枯肠一掬君勿负，蓬行丸转真悠哉。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。